
Sülysáp Város Önkormányzata

Polgármesterétől

2241 Sülysáp, Szent István tér 1.

Telefon, fax: (06-29) 435-001, (06-29) 435-003

NYILVÁNOS
Szám: 9114-…/2014
Előterjesztést készítette: Tóth Krisztina jegyző
Előterjesztés elkészítésének időpontja: 2014. december 9.
Előterjesztést véleményezi: PVB
Döntés módja: nyílt szavazás, minősített szótöbbség 
Mellékletek: Rendelettervezet (előterjesztéshez csatolva)
E L Ő T E R J E S Z T É S

Sülysáp Város Önkormányzata Képviselő-testületének
2014. december 18-án tartandó munkaterv szerinti ülésére

8. napirendhez

Tárgy: Döntés a Környezetvédelmi Alap létrehozásáról
Tisztelt Képviselő-testület!
A környezet védelmének általános szabályairól szóló 1995. évi LIII. törvény (Kvtv.) 58. §-a alapján környezetvédelmi feladatai megoldásának elősegítése érdekében a települési önkormányzat önkormányzati rendelettel önkormányzati környezetvédelmi alapot hozhat létre.
A települési önkormányzati környezetvédelmi alap bevételei:
a) a települési önkormányzat által jogerősen kiszabott környezetvédelmi bírság teljes összege,

b) az illetékes környezetvédelmi hatóság által a települési önkormányzat területén jogerősen kiszabott környezetvédelmi bírságok összegének 30 %-a a veszélyhelyzet kihirdetését megalapozó eseménnyel összefüggésben jogerősen kiszabott környezetvédelmi bírságok kivételével,

c) a környezetterhelési díjak – közte például a várhatóan bevezetésre kerülő talajterhelési díj – és az igénybevételi járulékok külön törvényben meghatározott része,

d) a települési önkormányzat bevételeinek környezetvédelmi célokra elkülönített összege,

e) egyéb bevételek.
Ha a települési önkormányzat nem hoz létre önkormányzati környezetvédelmi alapot, a c) pontban foglalt bevétel nem illeti meg.

Az önkormányzati környezetvédelmi alapot környezetvédelmi célokra kell felhasználni. A települési önkormányzati környezetvédelmi alap felhasználásáról a képviselő-testületnek évente a költségvetési rendelet és a zárszámadás elfogadásával egyidejűleg kell rendelkeznie.
Ennek alapján javasolom a helyi környezetvédelmi alap létrehozását, a mellékelt rendelettel, amiről egyelőre csak a szándék szintjén, határozattal döntenénk, mivel a Kvtv. 48. § (3) bekezdése szerint a települési önkormányzat környezetvédelmi tárgyú rendeleteinek tervezetét a szomszédos és az érintett önkormányzatoknak tájékoztatásul, illetőleg az illetékes környezetvédelmi igazgatási szervnek véleményezésre meg kell küldeni. 
A környezetvédelmi igazgatási szerv szakmai véleményéről harminc napon belül tájékoztatja a települési önkormányzatot.

Kérem az előterjesztés megtárgyalását, és döntésük szíves meghozatalát.

…/2014. (XII. 18.) ÖKT határozati javaslat

Sülysáp Város Önkormányzatának Képviselő-testülete a környezet védelmének általános szabályairól szóló 1995. évi LIII. törvény 58. §-a alapján

1./ dönt az önkormányzati környezetvédelmi alap létrehozásáról, és az ehhez kapcsolódóan előterjesztett rendelettervezet jóváhagyja,

2./ felkéri a polgármestert, hogy a rendelet elfogadásához szükséges egyeztetéseket folytassa le.
Határidő: 2015. februári ülés
Felelős: polgármester

Sülysáp, 2014. december 9.

Horinka László s.k.


polgármester
TERVEZET
Sülysáp Város Önkormányzat Képviselő-testületének

…/2014. (...) önkormányzati rendelete

Sülysáp Város Önkormányzata Környezetvédelmi Alapjáról

Sülysáp Város Önkormányzatának Képviselő-testülete az Alaptörvény 32. cikk (2) bekezdésével, a Magyarország helyi önkormányzatairól szóló 2011. évi CLXXXIX. törvény 13. § (1) 11. pontjával, a helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat-és hatásköreiről szóló 1991. évi XX. törvény 85. § (1) i) pontjával, valamint a környezet védelmének általános szabályairól szóló 1995. évi LIII. törvény 58. § (1) bekezdésével keletkeztetett feladatkörében, illetve felhatalmazás alapján a követkőket rendeli el:

1. §

(1) Sülysáp Város Önkormányzatának Képviselő-testülete Sülysáp Város Önkormányzata Környezetvédelmi Alapja (a továbbiakban: Alap) megnevezéssel helyi környezetvédelmi alapot hoz létre.

(2) Az Alap létrehozásának célja, hogy hatékonyan segítse az Önkormányzat környezetvédelmi feladatainak ellátását, különösen a következő területeken:
a) a szükséges környezetvédelmi intézkedések végrehajtása,

b) a környezeti ártalmak megelőzése,

c) a környezeti károk elhárítása, mérséklése,

d) a természeti értékek megóvása,

e) a környezetvédelmi oktatás, nevelés.
2. §

(1) Az Alap bevételi forrásai:

a) a környezet védelmének általános szabályairól szóló törvényben rögzített források,
b) az Alap javára elnyert pályázati támogatások,
c) az Alap javára teljesített önkéntes befizetések és támogatások,

d) az Alap lekötéséből, kezeléséből származó pénzügyi bevételek.
(2) Az Alap pénzeszközeit elkülönítetten, az önkormányzat költségvetési elszámolási számlájához kapcsolódóan nyitott „Környezetvédelmi Alap” elnevezésű alszámlán kell kezelni.

(3) Az Alapba befolyt összeget, mely nem kerül felhasználásra, lekötött betétként lehet kezelni.

3. §

(1) Az Alap bevételeit környezetvédelmi célokra kell felhasználni, más célra még ideiglenesen sem vonhatók el. 
(2) Az Alap felhasználásának céljai a következők lehetnek: 

a) a környezeti ártalmak megelőzésére, a környezetvédelmi szempontból károsodott környezet javítása, helyreállítása érdekében,

b) a helyi természeti erőforrások és értékek megőrzésére, fenntartására,

c) a felszíni és felszín alatti vizek mennyiségi és minőségi megőrzésére, vízvédelemre,

d) a környezetvédelemről szóló tájékoztatások, előadások költségeinek fedezésére,

e) környezetvédelemmel kapcsolatos felmérések, tanulmányok elkészítésére,

f) a környezetvédelmi oktatásra, nevelésre,

g) az emberi egészség védelmére, életminőség javítására,

h) egyéb, a környezet védelmét elősegítő tevékenységre.

(3) Az Alap felhasználásáról a Képviselő-testület évente a költségvetési rendelet elfogadásával egyidejűleg rendelkezik és a zárszámadási rendelet elfogadásával egyidejűleg számol el.

4. §
E rendelet a kihirdetését követő napon lép hatályba.
Sülysáp, 2014. december 18.

Horinka László
Tóth Krisztina


polgármester
jegyző

